Hoe om jou tande effektief te versorg - WelstandWelstand
Tuis / Advies / Hoe om jou tande effektief te versorg
Hoe om jou tande effektief te versorg
Hoe moeilik kan dit wees? Jy vat net jou tandeborsel en borsel jou tande. Dit is egter nie heeltemal so eenvoudig nie: die meeste mense borsel nie so goed soos wat moontlik is nie.
Begin deur die regte tandeborsel vir die taak aan te skaf. Of dit nou 'n battery-aangedrewe of spier-aangedrewe model is, jy moet orals in jou mond daarmee kan bykom. 'n Kleiner kop is gewoonlik beter aangesien dit definitief elke draaitjie en holte effektief sal kan skoonmaak.
Dit is baie belangrik dat jou tandeborsel se borseltjies sag en buigsaam is. Daar is 'n deel van jou tande wat ongeveer een millimeter onder jou tandvleis weggesteek is, wat ook deur plaak geaffekteer word. Wanneer jy borsel, moet jou tandeborsel se borseltjies kan buig om sodoende alle kosdeeltjies onder die tandvleis te verwyder. Hou jou tandeborsel teen 'n 45 grade hoek met jou tande wanneer jy van hierdie plaak en kosdeeltjies ontslae wil raak, en kom sodoende onder die tandvleis in.
Moenie jou tande te hard borsel nie. Plaak is sag en hoef nie afgeskrop te word nie. Sien dit liewers as 'n massering van jou tande.
Moet nooit haastig raak en kort paaie vat nie. Borsel twee keer per dag vir twee minute aaneen. Jy kan 'n stophorlosie stel, of stadig tot 120 tel.
Probeer om nie te geheg te raak aan jou tandeborsel nie. Wanneer die borseltjies nie meer netjies regop staan nie of die kleur begin verander, is dit tyd om die borsel weg te gooi. Drie tot vier maande is oor die algemeen die lewensduur van 'n tandeborsel.
Moenie horisontaal, heen en weer borsel nie. Ja, jy het reg gehoor, jy borsel al jare lank jou tande verkeerd! Begin by die rand van jou tandvleis en beweeg op en af in sirkelbewegings. Verbeel jou weereens dat jy jou tande masseer, nie skrop nie.
Om die binnekant van jou voortande goed skoon te maak, kan jy jou borsel vertikaal draai, en dan op en af beweeg teen jou tande. Onthou ook om jou tong te borsel.
Moenie jou tande direk na ete borsel nie. Jou mond is vol voedselsure wat jou tande kan verweer wanneer jy borsel. Wag ongeveer 20 minute sodat jou speeksel meeste van die suur kan wegwerk. Jy kan ook die surigheid wegspoel deur jou mond eers met louwarm water uit te spoel.
Flos elke dag. Voedseldeeltjies en plaak tussen jou tande waar jou tandeborsel nie kan bykom nie, kan tandbederf veroorsaak.
Gesonde tande word nie net bevorder deur die regte skoonmaakroetine nie, maar ook deur verkeerde kosse te vermy. Eet baie groente, en bly weg van te veel suikerbevattende drankies en kosse. Maak ook gereeld 'n draai by jou tandarts om te voorkom dat klein probleempies in grotes verander.